Document ID: 32006D0752

KOMISSION PÄÄTÖS,
tehty 3 päivänä marraskuuta 2006,
viisumitietojärjestelmän (VIS) sijaintipaikoista kehittämisvaiheessa
(tiedoksiannettu numerolla K(2006) 5161)
(Ainoastaan englannin-, espanjan-, hollannin-, italian-, kreikan-, latvian-, liettuan-, portugalin-, puolan-, ranskan-, ruotsin-, saksan-, slovakin-, sloveenin-, suomen-, tšekin-, unkarin- ja vironkieliset tekstit ovat todistusvoimaisia)
(2006/752/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viisumitietojärjestelmän (VIS) perustamisesta 8 päivänä kesäkuuta 2004 tehdyn neuvoston päätöksen 2004/512/EY (1), ja erityisesti sen 3 artiklan,
sekä katsoo seuraavaa:
(1)
VIS-järjestelmän ja sen tietoliikenneverkon kehittämisen kannalta on välttämätöntä määrittää sen keskusjärjestelmän ja varakeskusjärjestelmän sijainti.
(2)
Viisumitietojärjestelmän (VIS) kehittämisestä 20 päivänä helmikuuta 2004 annetuissa neuvoston päätelmissä todetaan, että VIS-järjestelmän olisi perustuttava keskitettyyn arkkitehtuuriin, että sillä olisi oltava yhteinen tekninen alusta toisen sukupolven Schengenin tietojärjestelmän (SIS II) kanssa ja että sitä olisi ylläpidettävä samassa paikassa kuin SIS II:n keskusjärjestelmää.
(3)
Schengenin tietojärjestelmästä 29 päivänä huhtikuuta 2004 annetuissa neuvoston päätelmissä todetaan, että SIS II:n keskusosan olisi sijaittava Strasbourgissa ja toiminnan jatkuvuuden hallintajärjestelmän Salzburgissa.
(4)
Komission ja niiden jäsenvaltioiden, joihin VIS:n keskusjärjestelmä ja varakeskusjärjestelmä kehittämisvaiheessa sijoitetaan, olisi tämän jälkeen toteutettava asianmukaiset järjestelyt. Näissä järjestelyissä olisi muun muassa määritettävä ehdot, jotka koskevat eri osapuolten välisiä suhteita, eri elinten ja henkilöstön pääsyä sijaintipaikkoihin ja järjestelmät vastaanottavien jäsenvaltioiden tarjoamaa paikallista tukea.
(5)
Tällä päätöksellä ei rajoiteta VIS II -järjestelmän perustamista, toimintaa, käyttöä ja sijaintia koskevan myöhemmän lainsäädännön antamista.
(6)
Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (2) mukaisesti Yhdistynyt kuningaskunta ei ole osallistunut päätöksen 2004/512/EY hyväksymiseen eikä päätös sen vuoksi sido Yhdistynyttä kuningaskuntaa eikä sitä sovelleta siihen, koska päätöksellä kehitetään Schengenin säännöstön määräyksiä. Sen vuoksi tätä komission päätöstä ei ole osoitettu Yhdistyneelle kuningaskunnalle.
(7)
Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (3) mukaisesti Irlanti ei ole osallistunut päätöksen 2004/512/EY hyväksymiseen eikä päätös sen vuoksi sido Irlantia eikä sitä sovelleta siihen, koska päätöksellä kehitetään Schengenin säännöstön määräyksiä. Sen vuoksi tätä komission päätöstä ei ole osoitettu Irlannille.
(8)
Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan 5 artiklan mukaisesti Tanska on 13 päivänä elokuuta 2004 päättänyt saattaa päätöksen 2004/512/EY osaksi Tanskan lainsäädäntöä. Päätös 2004/512/EY sitoo sen vuoksi Tanskaa kansainvälisoikeudellisesti.
(9)
Islannin ja Norjan osalta päätöksellä 2004/512/EY kehitetään Schengenin säännöstön määräyksiä Euroopan unionin neuvoston sekä Islannin tasavallan ja Norjan kuningaskunnan välillä viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen (4) mukaisesti aloilla, joita tarkoitetaan tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY (5) 1 artiklan B alakohdassa.
(10)
Sveitsin osalta päätöksellä 2004/512/EY kehitetään Schengenin säännöstön määräyksiä Euroopan unionin, Euroopan yhteisön ja Sveitsin valaliiton välillä Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen mukaisesti aloilla, joita tarkoitetaan kyseisen sopimuksen allekirjoittamisesta Euroopan yhteisön puolesta sekä sopimuksen tiettyjen määräysten väliaikaisesta soveltamisesta neuvoston päätöksen 2004/860/EY (6) 4 artiklan 1 kohdassa.
(11)
Tämä asetus kuuluu säädöksiin, jotka perustuvat Schengenin säännöstöön tai muutoin liittyvät siihen liittymisasiakirjan 3 artiklan 2 kohdassa tarkoitetussa merkityksessä.
(12)
Tässä päätöksessä säädetyt toimenpiteet ovat toisen sukupolven Schengenin tietojärjestelmän (SIS II) kehittämisestä 6 päivänä joulukuuta 2001 annetun neuvoston asetuksen (EY) N:o 2424/2001 (7) 5 artiklan 1 kohdalla perustetun komitean lausunnon mukaisia,
ON TEHNYT TÄMÄN PÄÄTÖKSEN:
1 artikla
1. VIS-järjestelmää kehitettäessä sen keskusyksikkö sijaitsee Strasbourgissa (Ranskassa).
2. Järjestelmää kehitettäessä sen varakeskusyksikkö sijaitsee Sankt Johann in Pongaussa (Itävallassa).
2 artikla
Tämä päätös on osoitettu Belgian kuningaskunnalle, Tšekin tasavallalle, Saksan liittotasavallalle, Viron tasavallalle, Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle, Latvian tasavallalle, Liettuan tasavallalle, Luxemburgin suurherttuakunnalle, Unkarin tasavallalle, Maltan tasavallalle, Alankomaiden kuningaskunnalle, Itävallan tasavallalle, Puolan tasavallalle, Portugalin tasavallalle, Slovenian tasavallalle, Slovakian tasavallalle, Suomen tasavallalle sekä Ruotsin kuningaskunnalle.
Tehty Brysselissä 3 päivänä marraskuuta 2006.

Labels: 12
11